जिदानले गरे रियलको आलोचना
रियल म्याड्रिडले आफूमाथि विश्वास गर्न छाडेकाले नै राजीनामा दिनुपरेको प्रशिक्षक जिनेदिन जिदानले सोमबार बताएका छन् ।
म्याड्रिड — रियल म्याड्रिडले आफूमाथि विश्वास गर्न छाडेकाले नै राजीनामा दिनुपरेको प्रशिक्षक जिनेदिन जिदानले सोमबार बताएका छन् ।फ्रान्सेली प्रशिक्षकले गत साता दोस्रोपल्ट क्लब छाडेका थिए । उनको नेतृत्वमा रियलले सन् २०२०–२१ को सिजन कुनै पनि उपाधि जित्न सकेको थिएन । जिदानले सन् २०१६ देखि २०१८ बीच पनि क्लब सम्हालेका थिए । सन् २०१९ मा १० महिनाको अन्तरमा उनी फेरि रियलमा फर्केका थिए । उनले भनेका छन्, ‘मैले रियल छाडेको छु तर यसको अर्थ मैले प्रशिक्षणबारे संन्यास लिएको होइन ।’ उनले रियलका समर्थकलाई लेखेको खुला पत्र एएसमा छापिएको हो । रियलका पूर्वखेलाडी रहेका ४८ वर्षीय जिदानले त्यसमा लेखेका छन्, ‘मैले किन राजीनामा दिनुपरेको थियोभन्दा क्लबले मलाई विश्वास गर्न छाडेको थियो । छोटो वा लामो समयको योजना बनाउन प्रशिक्षकलाई क्लबको विश्वास हुनुपर्छ । म विश्व फुटबल राम्रोसँग बुझ्छु र रियलजस्तो क्लबमा केही जित्न सकिएन भने छाड्नुबाहेक अर्को विकल्प हुन्न ।’उनले थपेका छन्, ‘म जित्नकै लागि खेल्ने र प्रशिक्षण दिनेमा पर्छु । म रियलका पनि उपाधि जित्नकै लागि प्रशिक्षक नियुक्त भएको हुँ । तर यो भन्दा ठूलो कसैको भावना र जीवन हुने गर्छ । रियलका यस्ता तथ्यको कुनै अर्थ छैन । रियलले यस्तो भावना बुझ्ने प्रयास नै गर्न सकेन ।’